xml version="1.0" encoding="UTF-8"?


Επίσημη Εφημερίδα C 221/2023


| | | |
| --- | --- | --- |
| | | ISSN 1977-0901 |
| Επίσημη Εφημερίδα της Ευρωπαϊκής Ένωσης | | C 221 |
| European flag | | |
| Έκδοση στην ελληνική γλώσσα | Ανακοινώσεις και Πληροφορίες | 66ό έτος 22 Ιουνίου 2023 |

---

| | | |
| --- | --- | --- |
| Περιεχόμενα | | Σελίδα |
| | IV   Πληροφορίες | |
| | ΠΛΗΡΟΦΟΡΙΕΣ ΠΡΟΕΡΧΟΜΕΝΕΣ ΑΠΟ ΤΑ ΘΕΣΜΙΚΑ ΚΑΙ ΛΟΙΠΑ ΟΡΓΑΝΑ ΚΑΙ ΤΟΥΣ ΟΡΓΑΝΙΣΜΟΥΣ ΤΗΣ ΕΥΡΩΠΑΪΚΗΣ ΕΝΩΣΗΣ | |
| | Ευρωπαϊκό Κοινοβούλιο | |
| 2023/C 221/01 | [Ολομέλεια της 69ης COSAC — Στοκχόλμη, 14-16 Μαΐου 2023 — Συμβολή της 69ης συνεδρίασης της COSAC](http://publications.europa.eu/resource/uriserv/OJ.C_.2023.221.01.0001.01.ELL.xhtml) | [1](#C_2023221EL.01000101.doc) |

---

| | |
| --- | --- |
| EL | |

---

IV Πληροφορίες

ΠΛΗΡΟΦΟΡΙΕΣ ΠΡΟΕΡΧΟΜΕΝΕΣ ΑΠΟ ΤΑ ΘΕΣΜΙΚΑ ΚΑΙ ΛΟΙΠΑ ΟΡΓΑΝΑ ΚΑΙ ΤΟΥΣ ΟΡΓΑΝΙΣΜΟΥΣ ΤΗΣ ΕΥΡΩΠΑΪΚΗΣ ΕΝΩΣΗΣ

Ευρωπαϊκό Κοινοβούλιο

| | | | |
| --- | --- | --- | --- |
| 22.6.2023 | EL | Επίσημη Εφημερίδα της Ευρωπαϊκής Ένωσης | C 221/1 |

---

ΟΛΟΜΕΛΕΙΑ ΤΗΣ 69ΗΣ COSAC

Στοκχόλμη, 14-16 Μαΐου 2023

Συμβολή της 69ης συνεδρίασης της COSAC

(2023/C 221/01)

Ουκρανία

| | | |
| --- | --- | --- |
| | (1) | Η COSAC εκφράζει την ικανοποίησή της για την άμεση στήριξη και την αταλάντευτη αλληλεγγύη που επιδεικνύει η διεθνής κοινότητα προς την Ουκρανία από τον Φεβρουάριο του 2022, όταν η Ρωσία κλιμάκωσε την απρόκλητη και αδικαιολόγητη στρατιωτική επίθεσή της κατά της Ουκρανίας σε γενική εισβολή, καθώς και για την ισχυρή ενότητα που επέδειξε η Ευρωπαϊκή Ένωση στο πλαίσιο αυτό. |

| | | |
| --- | --- | --- |
| | (2) | Η COSAC καλεί την ΕΕ και τα κράτη μέλη της να συνεχίσουν να παρέχουν πολιτική, οικονομική, τεχνική, στρατιωτική και ανθρωπιστική βοήθεια στην Ουκρανία, με σεβασμό στον ιδιαίτερο χαρακτήρα της πολιτικής ασφάλειας και άμυνας ορισμένων κρατών μελών. Η COSAC αναγνωρίζει τις συνεχείς απειλές κατά της ασφάλειας στην περιοχή του Εύξεινου Πόντου και συμβάλλει στην ενίσχυση της ανθεκτικότητας της κοινωνίας στη Δημοκρατία της Μολδαβίας. |

| | | |
| --- | --- | --- |
| | (3) | Η COSAC καταδικάζει απερίφραστα τη γενική εισβολή της Ρωσίας στην Ουκρανία, η οποία συνιστά κατάφωρη παραβίαση του Χάρτη των Ηνωμένων Εθνών. Καταδικάζει επίσης την εμπλοκή της Λευκορωσίας στη στρατιωτική επίθεση της Ρωσίας. Η COSAC υπογραμμίζει ότι η πολιτική κυρώσεων της ΕΕ παραμένει αποτελεσματικό αποτρεπτικό μέτρο τόσο έναντι της Ρωσίας όσο και έναντι της Λευκορωσίας. |

| | | |
| --- | --- | --- |
| | (4) | Η COSAC επαναλαμβάνει την αμέριστη στήριξή της υπέρ της ανεξαρτησίας, της κυριαρχίας και της εδαφικής ακεραιότητας της Ουκρανίας εντός των διεθνώς αναγνωρισμένων συνόρων της. |

| | | |
| --- | --- | --- |
| | (5) | Η COSAC επαναλαμβάνει τη συμβολή της 68ης COSAC στην Πράγα και ζητά τον άμεσο και άνευ όρων τερματισμό των παράνομων στρατιωτικών ενεργειών της Ρωσίας και την απόσυρση όλων των ρωσικών δυνάμεων και του ρωσικού στρατιωτικού εξοπλισμού από το έδαφος της Ουκρανίας. |

| | | |
| --- | --- | --- |
| | (6) | Η COSAC τονίζει τη σημασία του ψηφίσματος της Γενικής Συνέλευσης των Ηνωμένων Εθνών σχετικά με τις αρχές του Χάρτη των Ηνωμένων Εθνών στις οποίες βασίζεται μια συνολική, δίκαιη και διαρκής ειρήνη, με πλήρη σεβασμό της ανεξαρτησίας και της εδαφικής κυριαρχίας της Ουκρανίας. |

| | | |
| --- | --- | --- |
| | (7) | Η COSAC χαιρετίζει και στηρίζει το έργο όλων των φορέων που συμβάλλουν στην αποκατάσταση, την ανάκαμψη και την ανοικοδόμηση της Ουκρανίας. Η COSAC εκφράζει την ικανοποίησή της για το έργο που επιτελείται όσον αφορά τη χρήση ρωσικών δεσμευμένων και ακινητοποιημένων περιουσιακών στοιχείων για τη στήριξη της ανοικοδόμησης της Ουκρανίας. |

| | | |
| --- | --- | --- |
| | (8) | Η COSAC καλεί όλους τους εμπλεκόμενους φορείς να ενσωματώσουν τη διάσταση της ισότητας των φύλων σε όλες τις προσπάθειες ανασυγκρότησης, ειρήνης και ασφάλειας. |

| | | |
| --- | --- | --- |
| | (9) | Η COSAC υπογραμμίζει την καίρια σημασία της συνεχούς ενίσχυσης της πολυφωνικής και χωρίς αποκλεισμούς κοινοβουλευτικής δημοκρατίας, του σεβασμού των ανθρωπίνων δικαιωμάτων, συμπεριλαμβανομένων των δικαιωμάτων των εθνικών μειονοτήτων, του κράτους δικαίου και της ανεξαρτησίας της δικαιοσύνης. |

| | | |
| --- | --- | --- |
| | (10) | Η COSAC τονίζει τη σημασία της λογοδοσίας όσων διέταξαν, διέπραξαν ή συμμετείχαν σε εγκλήματα πολέμου ή άλλα εξαιρετικά σοβαρά εγκλήματα σε σχέση με τον επιθετικό πόλεμο της Ρωσίας κατά της Ουκρανίας και υποστηρίζει πλήρως την έρευνα του Διεθνούς Ποινικού Δικαστηρίου στην Ουκρανία. |

| | | |
| --- | --- | --- |
| | (11) | Η COSAC χαιρετίζει τις προσπάθειες για τη δημιουργία κατάλληλου δικαστικού μηχανισμού για τη διερεύνηση και τη δίωξη ατόμων που έχουν συμμετάσχει σε εγκλήματα επίθεσης στην Ουκρανία. Στο πλαίσιο αυτό, η COSAC χαιρετίζει την έναρξη λειτουργίας της βάσης δεδομένων βασικών διεθνών εγκλημάτων (CICED) και τη δημιουργία ενός νέου διεθνούς κέντρου για τη δίωξη του εγκλήματος της επίθεσης κατά της Ουκρανίας (ICPA) εντός του Eurojust. Η COSAC υποστηρίζει την πλήρη εφαρμογή της αρχής της διεθνούς δικαιοδοσίας στα κράτη μέλη, με στόχο την ενίσχυση των κοινών μας αξιών που καταδικάζουν τις παραβιάσεις των ανθρωπίνων δικαιωμάτων και τα εγκλήματα κατά της ανθρωπότητας. |

| | | |
| --- | --- | --- |
| | (12) | Η COSAC καταδικάζει την απέλαση παιδιών από την Ουκρανία που πραγματοποιεί η Ρωσική Ομοσπονδία. Καταδικάζει επίσης την παραβίαση του δικαιώματος των εκτοπισθέντων παιδιών από την Ουκρανία να διατηρούν την ταυτότητά τους, όπως ορίζεται στο άρθρο 8 της Σύμβασης των Ηνωμένων Εθνών για τα δικαιώματα του παιδιού, με την πρακτική της αναγκαστικής αποδοχής της ρωσικής ιθαγένειας. |

| | | |
| --- | --- | --- |
| | (13) | Η COSAC χαιρετίζει και υποστηρίζει την εν εξελίξει διαδικασία διεύρυνσης για την Ουκρανία, τα Δυτικά Βαλκάνια, τη Μολδαβία και, εν δυνάμει, τη Γεωργία, με βάση την εκπλήρωση των καθορισμένων κριτηρίων. Η COSAC τονίζει ότι η σταθερότητα στις γειτονικές χώρες της ΕΕ είναι ζωτικής σημασίας για τη σταθερότητα και την ευημερία ολόκληρης της Ευρώπης. |

Οργανωμένο έγκλημα και διαφθορά

| | | |
| --- | --- | --- |
| | (14) | Η COSAC τονίζει τη σημασία της ενίσχυσης της συνεργασίας και της ανταλλαγής πληροφοριών σε επίπεδο ΕΕ για την καταπολέμηση του διασυνοριακού οργανωμένου εγκλήματος. Η COSAC χαιρετίζει τον συντονιστικό ρόλο του Eurojust στο πλαίσιο αυτό και ζητά την ενίσχυση της συνεργασίας με τρίτες χώρες. |

| | | |
| --- | --- | --- |
| | (15) | Η COSAC χαιρετίζει τις πρωτοβουλίες που ανέλαβαν οι συννομοθέτες για την πρόληψη και την καταπολέμηση του διασυνοριακού οργανωμένου εγκλήματος και τονίζει τη σημασία της έγκαιρης εφαρμογής τους. |

| | | |
| --- | --- | --- |
| | (16) | Η COSAC ζητά ενισχυμένη και αποτελεσματική δράση κατά των διακινητών μεταναστών και της εμπορίας ανθρώπων που αποτελούν μείζονα ανθρωπιστική πρόκληση και πρόκληση στον τομέα της ασφάλειας για την Ένωση. |

| | | |
| --- | --- | --- |
| | (17) | Η COSAC χαιρετίζει τις νέες πρωτοβουλίες για την καταπολέμηση της διαφθοράς σε όλους τους τομείς. Η διαφθορά πρέπει να θεωρείται οργανωμένο έγκλημα. |

| | | |
| --- | --- | --- |
| | (18) | Η COSAC τονίζει τη σημασία των προσπαθειών για την καταπολέμηση της διαφθοράς τόσο σε εθνικό όσο και σε ενωσιακό επίπεδο, καθώς και της συνεργασίας με τρίτες χώρες. |

Η ενιαία αγορά

| | | |
| --- | --- | --- |
| | (19) | Η COSAC συμφωνεί με την Επιτροπή ότι η ενιαία αγορά είναι ένα από τα μεγαλύτερα επιτεύγματα της ΕΕ και τονίζει τη σημασία της για την ανάπτυξη και την ευημερία της ΕΕ τα τελευταία 30 χρόνια. |

| | | |
| --- | --- | --- |
| | (20) | Η COSAC τονίζει ότι η ευημερία των ανθρώπων εξαρτάται από την εύρυθμη λειτουργία βασικών υπηρεσιών, όπως η παροχή ενέργειας, νερού και υγειονομικής περίθαλψης, οι μεταφορές και οι τηλεπικοινωνίες. Θα πρέπει να συνεχιστεί η εστίαση στην άρση των φραγμών στην ενιαία αγορά, ιδίως στον τομέα των υπηρεσιών. |

| | | |
| --- | --- | --- |
| | (21) | Η COSAC τονίζει ότι μια επαρκής προσφορά δεξιοτήτων είναι σημαντική για την ανταγωνιστικότητα της Ένωσης. Συνεπώς, η COSAC εκφράζει την ικανοποίησή της για το γεγονός ότι το 2023 ανακηρύχθηκε «Ευρωπαϊκό Έτος Δεξιοτήτων». |

| | | |
| --- | --- | --- |
| | (22) | Η COSAC χαιρετίζει τα μέτρα που μπορούν να προωθήσουν περαιτέρω την πράσινη και την ψηφιακή μετάβαση και να ενισχύσουν την ανταγωνιστικότητα της ΕΕ στην παγκόσμια σκηνή, με παράλληλη διασφάλιση της ανοικτής στρατηγικής αυτονομίας της. Η COSAC χαιρετίζει ειδικότερα τα μέτρα που λαμβάνουν υπόψη τις μικρές και μεσαίες επιχειρήσεις. |

| | | |
| --- | --- | --- |
| | (23) | Η COSAC τονίζει ότι η ενιαία αγορά έχει εκτεθεί σε διάφορες κρίσεις τα τελευταία χρόνια. Οι διαταραχές στις παγκόσμιες αξιακές αλυσίδες κατά τη διάρκεια της πανδημίας οδήγησαν σε ελλείψεις σημαντικών προϊόντων. Ο πόλεμος της Ρωσίας στην Ουκρανία επιδεινώνει τις δυσκολίες για την ενιαία αγορά. Ο πόλεμος προκάλεσε εκτεταμένη ενεργειακή κρίση η οποία, με τη σειρά της, οδήγησε σε υψηλότερες τιμές στις περισσότερες περιοχές. |

| | | |
| --- | --- | --- |
| | (24) | Η COSAC υπογραμμίζει πόσο σημαντικό είναι η ΕΕ και τα κράτη μέλη, ακόμη και σε περιόδους κρίσης, να συνεχίσουν να εξαλείφουν τα εμπόδια, να μειώνουν τη γραφειοκρατία, να υλοποιούν και να εφαρμόζουν την ισχύουσα νομοθεσία και να προσαρμόζουν την ενιαία αγορά στη σημερινή σύγχρονη και ψηφιακή κοινωνία, ώστε να ανταποκρίνονται στις προσδοκίες των πολιτών και των επιχειρήσεων. Η ενιαία αγορά πρέπει να συνεχίσει να προσαρμόζεται στις νέες προκλήσεις, επεκτείνοντας παράλληλα τον χώρο Σένγκεν στη Ρουμανία και τη Βουλγαρία, ώστε να εδραιωθεί περαιτέρω η συνεργασία και η οικονομική ανθεκτικότητα της ΕΕ. Αυτά είναι σε μεγάλο βαθμό αλληλένδετα με την ενίσχυση των εξωτερικών συνόρων. |

Πράσινη μετάβαση

| | | |
| --- | --- | --- |
| | (25) | Η COSAC χαιρετίζει τις προσπάθειες για την υλοποίηση όλων των διαφόρων στοιχείων της δέσμης προσαρμογής στον στόχο του 55 %. Η ΕΕ έχει φιλόδοξους στόχους για το κλίμα, οι οποίοι είναι απαραίτητοι για την αντιμετώπιση των προκλήσεων του μέλλοντος. |

| | | |
| --- | --- | --- |
| | (26) | Η COSAC χαιρετίζει τις εργασίες για την πράσινη μετάβαση και τονίζει ότι απαιτείται μια ολιστική προσέγγιση προκειμένου να δημιουργηθεί ένας βιώσιμος κόσμος. |

| | | |
| --- | --- | --- |
| | (27) | Η COSAC τονίζει ότι η ΕΕ διαδραματίζει κεντρικό ρόλο στην πράσινη μετάβαση και πρέπει να βρίσκεται στην πρώτη γραμμή των παγκόσμιων προσπαθειών για το κλίμα, ενώ παράλληλα αναγνωρίζει τη σημασία της συνεργασίας με τρίτες χώρες, καθώς η κλιματική αλλαγή αποτελεί παγκόσμια πρόκληση που δεν γνωρίζει σύνορα. |

| | | |
| --- | --- | --- |
| | (28) | Η COSAC τονίζει ότι η πράσινη μετάβαση αποτελεί αναγκαίο βήμα για τη μείωση της ενεργειακής εξάρτησης της ΕΕ, με παράλληλο σεβασμό του ενεργειακού μείγματος κάθε κράτους μέλους, και ότι η μετάβαση πρέπει να επιταχυνθεί. |

| | | |
| --- | --- | --- |
| | (29) | Η COSAC σημειώνει ότι η πράσινη μετάβαση περιλαμβάνει τόσο προκλήσεις όσο και ευκαιρίες σε όλα τα επίπεδα της κοινωνίας και ζητά να συνοδεύεται από κατάλληλη κοινωνική και οικονομική στήριξη. |

---